Ego Godefridus Dei gratia Lingonensis episcopus, notum facio tam futuris quam presentibus contentionem illam per nos fuisse sedatam quę diu fuerat agitata inter Bauduinum militem et ęcclesiam Sancti Stephani Divionensis seu Sancti Sequani de decimis Nuiliacensis territorii quas canonici Divionenses sub annua modiatione possidebant nomine monachorum Sancti Sequani. Cognitum namque fuit sub presentia nostra et archidiaconorum nostrorum Fulconis et Hugonis de Riveria et aliorum quam plurium quod decimę agriculturę inter chiminum a parte ville Paschę pertinent ad barrochiam eiusdem villę, ultra chiminum vero ad parrochia de Pangis unde etiam consequuntur actum est ut quia monachi Sancti Sequani contra Bauduinum pro canonicis evincere non potuerunt modiatio pridem constituta redigeretur consensu partis utriusque ad tria bicheta frumenti et duo leguminis. Confirmationi pacis huius inter fuerunt apud Divionem. Abbas Divionensis Sancti Benigni Philippus, abbas Besuensis Chanlardus, abbas Sancti Sequani Huo, archidiaconus Divione Huo de Riveria, Gauterius de Trecos canonicus Lingonensis, Wilencus decanus Divionensis.